Sibanye-Stillwater se H1-wins toon ommeswaai - Solidariteit WêreldSolidariteit Wêreld
Tuis › Soldeer › Sibanye-Stillwater se H1-wins toon ommeswaai
Sibanye-Stillwater se H1-wins toon ommeswaai
Woensdag | 08 Augustus | 2018
Volgens MiningWeekly.com het die bedrywighede van die edelmetaalprodusent Sibanye-Stillwater se Suid-Afrikaanse platinumgroepmetale (PGM’s) ongeveer 569 000 onse platinum, palladium, rodium en goud (4E) teen ʼn allesinsluitende volhoubaarheidskoste (AISC – “all-in sustaining cost”) van ongeveer R10 110 per ons vir die ses maande geëindig 30 Junie geproduseer.
Dit beteken Sibanye sal waarskynlik die boonste segment van sy 4E-produksieleiding vir die volle jaar bereik, terwyl sy AISC na verwagting na aan die onderpunt van die produksieleiding sal wees.
Die gemiddelde 4E-mandjieprys het met 8% gestyg van R12 006 per 4E-ons in die eerste helfte van 2017 tot R12 941 per 4E-ons in die eerste helfte van 2018. Hierdie styging in die mandjieprys tesame met die goeie bedryfsprestasie het die aangepaste verdienste voor rente, belasting, waardevermindering en amortisasie (Ebitda) van die Suid-Afrikaanse PGM-bedrywighede tot gevolg gehad.
Die Amerikaanse PGM-bedrywighede het ongeveer 294 000 onse platinum en palladium (2E) opgelewer teen ʼn AISC van ongeveer $653 per ons. Dit is in ooreenstemming met die jaarlikse produksie- en kosteleiding vir 2018.
Die gemiddelde 2E-mandjiepys het van $850 per 2E-ons in die eerste helfte van 2017 tot $993 per 2E-ons in die eerste helfte van 2018 gestyg. Dit het ʼn verwagte aangepaste Ebitda van ongeveer R1,9 miljard, of $150 miljoen, tot gevolg gehad. Intussen het Sibanye se goudbedrywighede in Suid-Afrika in die ses maande sowat 600 000 onse goud teen ʼn AISC van sowat R520 000 geproduseer.
Teen ʼn gemiddelde goudprys van R519 994 per kg in die eerste helfte van vanjaar sal die goudbedrywighede in Suid-Afrika na verwagting sowat R1 miljard, of $82 miljoen, tot die aangepaste Ebitda vir die groep bydra, vergeleke met die R2,3 miljard, of $171 miljoen, vir die eerste helfte van 2017.
Die gemiddelde wisselkoers in die eerste helfte van die jaar was R12,31 vir ʼn dollar, vergeleke met die R13,21 in die eerste helfte van 2017.
Sibanye verwag om vir die eerste helfte van die jaar ʼn toeskryfbare wins van R77 miljoen, of $6 miljoen, aan aandeelhouers te rapporteer vergeleke met ʼn toeskryfbare verlies van R4,8 miljard, of $364 miljoen, vir die eerste helfte van 2017.
Die verdienste per aandeel sal waarskynlik 3c per aandeel wees en die wesensverdienste 4c, vergeleke met ʼn verlies van 298c per aandeel en ʼn wesensverlies van 135c per aandeel wat in die vorige vergelykbare tydperk aangeteken is.
Agt nuwe senior aanstellings by platsak Eskom